पिछले सीजन से 21% ज्यादा व्यूअर 5 हफ्ते में आ गए; 45.1 करोड़ लोगों ने देखा टूर्नामेंट
IPL 2023 TV Viewership BARC Report - इंडियन प्रीमियर लीग (IPL) 2023 के पहले पांच हफ्ते में 45.1 करोड़ लोगों ने टीवी पर मैच देखा, जो कि पिछले पूरे सीजन की तुलना में 21% ज्यादा है। ब्रॉडकास्ट ऑडियंस रिसर्च काउंसिल (BARC) की ताजा रिपोर्ट
इंडियन प्रीमियर लीग (IPL) 2023 के शुरुआती 5 हफ्तों में 451 मिलियन (45.1 करोड़) लोगों ने टीवी पर मैच देखे, जो कि पिछले पूरे सीजन की तुलना में 21% ज्यादा है। ब्रॉडकास्ट ऑडियंस रिसर्च काउंसिल (BARC) ने अपनी ताजा रिपोर्ट में इस बात की पुष्टि की।
आंकड़ों के अनुसार, IPL के इस सीजन के टीवी ब्रॉडकास्टर डिज्नी स्टार ने पांच हफ्ते में खेले गए 48 मैचों में 266 बिलियन (2660 करोड़) मिनट का वॉच टाइम दर्ज किया है। यह कोविड के समय को छोड़कर अब तक का दूसरा सबसे अधिक वॉच टाइम है।
शुरुआती 48 मैचों के लिए TV रेटिंग में 29% की वृद्धि
BARC के डाटा अनुसार, शुरुआती 48 मैचों के लिए टीवी रेटिंग में 29% की वृद्धि हुई है। जबकि HD चैनलों की पहुंच 86 मिलियन (8.6 करोड़) तक हो गई है, जो कि पिछले साल की तुलना में 3.4 गुना ज्यादा है। डिज्नी स्टार के IPL ब्रॉडकास्टर के अनुसार, हिंदी भाषी बाजारों में अब तक की सबसे ज्यादा पहुंच दर्ज की गई। टीवी ब्रॉडकास्टर ने दिल्ली, मुंबई और कर्नाटक में भी अब तक की दूसरी सबसे अच्छी पहुंच दर्ज की।
2 अलग-अलग मीडिया नेटवर्क ब्रॉडकास्ट कर रहे IPL
IPL के 16वें एडिशन को दो अलग-अलग मीडिया नेटवर्क ब्रॉडकास्ट कर रहे हैं। रिलायंस के जियो सिनेमा के पास डिजिटल और स्टार स्पोर्ट्स के पास टेलीविजन के राइट्स हैं। डिज्नी स्टार ने भारतीय महाद्वीप के TV राइट्स को 23,575 करोड़ रुपए में खरीदा था।
वहीं वायकॉम 18 (जियो सिनेमा) ने भारतीय महाद्वीप के डिजिटल राइट्स को 20,500 करोड़ रुपए में और चुनिंदा 98 मैचों के नॉन एक्सक्लूसिव डिजिटल राइट्स को 3,258 करोड़ रुपए में खरीदा था। वायकॉम 18 जियो सिनेमा पर IPL के मैच फ्री में भी दिखा रहा है। जबकि स्टार अपने यूजर्स से चैनल सब्सक्राइब करने के पैसे ले रहा है।